Dame i gospodo poslanici, poštovani gosti, otvaram 65. sjednicu Predstavničkog doma Parlamentarne skupštine Bosne i Hercegovine. Koleginice i kolege poslanici, predstavnici medija, sve prisutne poslanike i goste pozdravljam. Prema informaciji službe, a evo i ja sam brojao nekoliko puta, sjednici je prisutan 21 poslanik, što znači da nisu ispunjene poslovničke mogućnosti za kvorum i nemamo kvorum za nastavak rada sjednice. Prema tome, prekidam sjednicu do uspostave kvoruma. Kolegice i kolege poslanici, izvinjavam se u ime Kolegijuma na pauzi dužoj od 60 minuta, međutim morale su se tehničke pretpostavke ispuniti da bi mogli da nastavimo sjednicu. Konstatujem da imamo punovažan kvorum za punovažan rad i odlučivanje. Otvaram raspravu o predloženom dnevnom redu. Ako nema prijavljenih, zaključujem raspravu. Konstatujem da 65. sjednica Doma ima sljedeći
Denis. 2
Uvaženi poslanik Denis Bećirović. Izvolite.
Ja moram reći da sam iznenađen da u ovom trenutku, nakon svega šta se događalo prethodnih dana pa i danas, nemamo ni predsjedavajućeg Vijeća ministara, ni ministra za ljudska prava, ni ministra za vanjske poslove, ni ministra civilnih poslova. Očekivao sam i zato se nisam odmah javio da čujemo uvodna obrazloženja i od njih pojedinačno, a prije svega da čujemo neki stav Vijeća ministara BiH. Nažalost evo, nismo u prilici ni mi, ni predstavnici invalida, ni mediji, da čujemo njihove stavove u povodu ove situacije. Mi poslanici smo, slobodno možemo reći, jutros dobili ovaj materijal i u ovom materijalu, kako ovdje stoji, koji je dostavljen od Vijeća ministara, stoje neke činjenice koje ne bi bilo dobro da tek tako zaključimo a da ih danas na ovoj sjednici ne navedemo. Ovdje doslovce stoji da je Predsjedništvo BiH na sjednici 17. marta 2009. godine donijelo Odluku o pristupanju predmetnoj konvenciji i za njeno potpisivanje ovlastilo gospodina Safeta Halilovića, ministra za ljudska prava i izbjeglice BiH. Dakle, ponavljam, 17. mart 2009. godine. Nakon toga Vijeće ministara BiH je reagovalo na svojoj 107. sjednici, održanoj 4. decembra 2009. godine. Sasvim je logično pitanje ovdje šta se čekalo devet mjeseci. Šta je čekao i ministar, šta je čekalo i Vijeće ministara BiH? Ja ovdje zaista ne želim govoriti o nekim stvarima koje su neprovjerene. Isključivo hoću da u ovom trenutku koristim se samo činjenicama koje su nama kao poslanicima do ovog momenta dostavljene. Naime, ako je to Predsjedništvo 17. marta završilo ovaj svoj dio posla, ovdje stoji da je 10. jula 2009. godine aktom Ministarstva za ljudska prava i izbjeglice predloženo Ministarstvu vanjskih poslova BiH da se potpisivanje Konvencije UN-a o pravima osoba sa invaliditetom i Opcionalnog protokola od strane doktora Safeta Halilovića, ministra za ljudska prava, obavi u periodu od 27. do 31. jula. 29. jula 2009. godine je ministar za ljudska prava i izbjeglice u UN-u potpisao ovu UN Konvenciju, a 22. oktobra ovaj prevedeni tekst Konvencije UN-a ovjeren od strane sudskog tumača i dostavljen Ministarstvu vanjskih poslova. Ja mislim da je vrlo bitno da svi raspolažemo sa ovim činjenicama kako bi mogli odgovoriti na neka pitanja danas. Ja moram reći i vidjeli smo, evo i na Kolegiju, da većina misli da nije dobro što smo uopšte dovedeni u ovu poziciju. Međutim, kada je već ovako kako jeste, ovaj parlament treba da reaguje promptno i u svojevrsnom trokoraku trebali bi uraditi sljedeće: da danas prvi dio posla obavi Predstavnički dom, nakon toga Dom naroda BiH u što kraćem roku također ratificira Konvenciju i, na kraju, da to dođe do Predsjedništva BiH. Jedan sam od onih koji također misle da ova konvencija, u stvari, imat će puni značaj i da problemi će vjerovatno tek tad nastati kad je ratificiramo, jer oni koji su imali uvid u sadržaj Konvencije treba da znaju da ona itekako obavezuje organe vlasti u ovoj državi da reaguju po osnovu Konvencije. Međutim, isto tako želim reći da je to vrlo važno da dobijemo taj pravni okvir tako da i svi invalidi u BiH, odnosno osobe sa invaliditetom, imaju tu konvenciju usvojenu kako bi na bazi nje ostvarivali svoja ljudska prava. 3 Sve šta danas možemo učiniti jeste da bez ikakvog politikanstva – njega je, također moram primijetiti, bilo dosta) – pokušamo iskazati određeni senzibilitet i osjećaj za ove ljude. Zašto smo dovedeni u ovu poziciju? Vjerovatno jedan od najvažnijih razloga je svojevrsna politička hibernacija od strane Vijeća ministara koja traje već godinama. Nije nikakvo čudo da mi imamo probleme sa ovakvom jednom konvencijom kada smo, i to smo prije svega iz opozicije, i do sada govorili da pojedina ministarstva realiziraju svoj godišnji program rada sa svega 10% ili 15%, onda pravo je čudo kako i više nemamo ovakvih protesta nego što trenutno imamo. Dakle, ovo je evidentno posljedica, najblaža riječ je nerada. Međutim, da ne bismo danas iznosili paušalne ocjene, subjektivne ocjene, najbolje je da pokušamo doći do određenog zaključka, da utvrdimo punu istinu. Ta puna istina treba i predstavnicima ljudi koji zastupaju invalide, treba i nama u Parlamentarnoj skupštini, treba i cijeloj bosanskohercegovačkoj javnosti. Zbog toga ću ja predložiti dva konkretna zaključka i dostavit ću Vama, gospodine predsjedavajući, na izjašnjavanje. Vi znate da sam to predložio i na sjednici Proširenog kolegija, tako da ste i Vi sami sugerisali da to uradim danas i na sjednici. Zaključci glase, dakle osim ovoga da danas trebamo ratificirati promptno ovu konvenciju, predlažem sljedeća dva zaključka: '1. Predstavnički dom Parlamentarne skupštine BiH zadužuje Vijeće ministara BiH da na sljedećoj sjednici Predstavničkog doma podnese informaciju o razlozima kašnjenja ratifikacije Konvencije UN o pravima lica sa invaliditetom i opcionalnog protokola.' Mislim da je sasvim uredu, i da ne širim danas tu priču, da ovaj parlament, javnost i ovi ljudi saznaju zaista činjenično stanje koji su to stvarni razlozi zbog čega smo svi zajedno dovedeni u ovakvu situaciju. I drugi zaključak, pošto ovo nije jedini slučaj: '2. Predstavnički dom Parlamentarne skupštine BiH zadužuje Vijeće ministara BiH da u roku od 15 dana Predstavničkom domu podnese informaciju o razlozima kašnjenja ratifikacija i drugih konvencija.' Podsjećam da nije ovo jedina konvencija koja kasni sa ratifikacijom. Evo, ove zaključke u pisanoj formi dostavljam predsjedavajućem. Hvala.
Zahvaljujem. Uvaženi poslanik Remzija Kadrić, replika. Izvolite.
Zahvaljujem se. Dakle, ja sam razumio ovu raspravu, diskusiju koju je Denis Bećirović u zadnji momenat prijavio da je ona više išla u prilog da još dodatno zakomplicira kompletnu ovu priču. Mi prvi 4 put raspravljamo kad je u pitanju davanje određene saglasnosti. Do sada smo dali na stotine saglasnosti, nikada nismo raspravljali o tim saglasnostima, sada otvaramo tu priču. Dakle, išla bi u prilog da dodatno komplikujemo ovu stvar koja bi bila nepotrebna. Dakle, ova njegova diskusija ... još dodatno komplicira ovu kompletnu priču, bila je nepotrebna i iz tih razloga smatram da mu je ovo bilo sve apsolutno suvišno i nepotrebno.
Zahvaljujem. Uvaženi poslanik Denis Bećirović, odgovor na repliku.
Poštovani kolega Kadrić, zaista sam iznenađen da ste ustali da replicirate, mislim da niste imali nijednog valjanog razloga da replicirate. Ovdje nije bilo nikakvih komplikacija. Ja sam vrlo jasno rekao da danas Parlament na ovoj sjednici treba da prihvati ovu konvenciju i da je ratificira. Dakle, nema više odugovlačenja, nema više nikakvih dilema, tu je stvar jasna. I druga moja ključna poruka je (a većina vidim i u Kolegijumu, a vjerujem i u ovom parlamentu je saglasna) da napokon Parlament, javnost i ovi ljudi saznaju pravu istinu ko je zaista odugovlačio s ovim procesom i zašto smo dovedeni u ovu poziciju. Dakle, čitava priča ima dvije poruke: da odmah danas ratificiramo ovu konvenciju i da saznamo zašto to do sada nije urađeno. Nema tu nikakve komplikacije, nema tu, po meni, ništa sporno, kolega Kadriću.
Zahvaljujem. Uvaženi poslanik Martin Raguž, diskusija. Izvolite.
Zahvaljujem se, gospodine predsjedatelju. Poštovani zastupnici, uvaženi gosti, ja sam se javio s namjerom da zamolim kolege da se držimo dogovora sa Proširenog kolegija. Jednostavno, danas da ne raspravljamo o ovim stvarima koje se ovdje otvaraju, nego da izvršimo svoju zadaću koju smo utvrdili usvajanjem dnevnog reda i damo suglasnost za ratifikaciju ove važne konvencije i stvorimo jedan zakonodavni okvir koji ova zemlja zaslužuje i ova vrlo visoka i brojem jako izražena skupina to očekuje. A raspravu o ovim pitanjima trebamo ostaviti za neku od narednih sjednica, jer očito postoje ozbiljna pitanja funkcioniranja odnosa između najviših institucija vlasti, ali isto tako za mene je također ovih dana otvoreno legitimno pitanje kako i pod kojim uvjetima će dalje djelovati Parlament BiH. I mislim da o tome danas se ne trošimo nego da svi skupa se pripremimo, a da danas dignemo svoje ruke za ovu konvenciju. Hvala lijepo.
Zahvaljujem. 5 Uzeli ste mi riječ iz usta, ali evo. Uvaženi poslanik Drago Kalabić. Izvolite.
Gospodine predsjedavajući, evo, ja pokušavam da bilo šta oduzmem dvojici prethodnih diskutanata i nemam šta oduzeti, ni gospodinu Bećiroviću ni gospodinu Ragužu. Mislim vrlo korektno i bilo je potrebno da se ovo kaže. Ali ja želim, u ime Kluba SNSD-a, par stvari da kažem kada je u pitanju ova konvencija. Neka odmah neko pritisne taster ko je imao bilo kakvu našu sumnju da mi ne podržavamo ovu konvenciju. Znači, neka odmah pritisne i neka se javi. I ne znam čemu je sve ovo trebalo. Čemu je sve ovo trebalo, ko je bio organizator ovoga, po čemu je ovaj parlament bio sporan? Treba i to da se zna da je ovaj parlament dokument dobio, po mojim obavještenjima, u petak u 17,00 časova. Kada izuzmete dva neradna dana, to znači jutros. I zašto su svi drugi, koji su doprinijeli ovoj situaciji, izuzeti od ovoga cirkusa, nego smo mi kao parlament dužni da ovo trpimo. Mi smo kazali jutros da nećemo da trpimo i naša je poruka da nikad to više nećemo trpjeti. Ni pod kakvim pritiscima ovdje ništa nećemo izglasati, a u normalnoj komunikaciji hoćemo i naša je snažna poruka i proteklih dana i sada da mi podržavamo i da ćemo glasati za Konvenciju. Ali je sramota da ovo što je gospodin Bećirović iščitao da se slomi na našim, e, neće se na našim leđima slomiti. Nikada više. I niko mene u ovom parlamentu neće nazivati banditom, sjediti na mojoj stolici i mene nazivati banditom. Neka mi dokaže zašto sam ja kriv, a potpuno podržavam ovo što je rekao gospodin Bećirović da utvrdimo. I ako ima poslovničke mogućnosti, mi smo za to da danas to utvrdimo, precizno, datumima, slagaćemo do ponoći, kad su ovi ljudi mogli sjediti toliko vremena i mi smo spremni da utvrdimo ko je kriv. Ima stvari za koje mi jesmo odgovorni, da budem iskren, u ovom. Volio bih da bilo ko ustane i da oponira u čemu smo mi to kao parlament odgovorni. Odgovornost ima svoje ime i prezime i treba da je tražimo, ali ne pod ovakvim okolnostima. I nikad više pod ovakvim okolnostima, jer za to nema potrebe, nikakve potrebe. Mi smo, s nama se održava redovna komunikacija, govorim u ime Kluba SNSD-a, dva poslanička pitanja SNSD-a nadležnom ministru stoje bez odgovora kada će ova konvencija doći ovdje, do današnjeg dana, predsjedavajućeg gospodina Živkovića i kolegice Šain. Niti imamo ove konvencije niti imamo odgovora na poslaničko pitanje. I onda mi danas dobijamo ovo što dobijamo da mi pod nekakvim, meni treba neko da vrši na mene pritisak da uradim nešto što je ljudska stvar i moja obaveza, i zašto zbog drugih nisam imao priliku da to uradim. Treba ovakav scenarij da se stvara oko Parlamenta i ovo što se danas. Mi smo iz SNSD-a jutros kazali i ponovo vam ponavljamo da ovo nikad nećemo na ovakav način prihvatiti. Nećemo. A neka nam neko kaže u čemu smo, od komunikacija, na šta smo sveli ovaj parlament, šta smo uradili od ovog parlamenta. Nije li ovo danas ovo rušenje. Ako neko ne misli da je ovo rušenje digniteta ovog parlamenta, vara se. Mi smo pokušali sve da ga zaštitimo. Da kažemo da ćemo izglasati Konvenciju jer će ispasti da smo mi protiv, pa smo mi svi protiv Konvencije, ali treba neko da nama ovdje zaprijeti pa smo mi tek onda za. Nismo. Čak nisam čuo nijedan glas u ovom parlamentu, bilo danas bilo proteklih dana, da je neko protiv Konvencije. Nisam čuo. Ljudi su čekali Konvenciju i mi iz SNSD-a, ako ima poslovničke mogućnosti da to danas utvrdimo, ako nema potpuno se slažemo na jednoj od narednih, na prvoj od narednih sjednica da utvrdimo kako je došlo do ovoga i kako smo došli u ovu situaciju. I mi smo spremni apsolutno da u tome učestvujemo. 6
Zahvaljujem. Diskusija, uvaženi poslanik Sefer Halilović. Izvolite.
Ne znam, kolege poslanici, gosti, nisam siguran da ne poremetim ovu vašu idilu koju ste, jer sam razumio da ste se vi dogovorili da se oko ovoga ne diskutuje na Kolegijumu. I evo, ja neću puno diskutovati, ja ću, apsolutno dvije diskusije moje je iznio gospodin Bećirović, jer mislim da ovaj igrokaz treba da se zna ko je odgovoran za ovo. Dakle, ako je Konvencija došla u petak ovdje, invalidi su ovdje od srijede, nešto tu očigledno nije uredu i ja ovo razumijevam kao dio političke igre i kao dio političkog pritiska. I jako me zanima ko iza ove igre, iza ovog igrokaza, ko stoji iza ovoga. Ovdje nešto nije, datumi se ne uklapaju, nešto nije uredu. I molim vas da se na ovom istraje. Konačno, ja ću glasati za prijedlog koji je gospodin Bećirović predložio da se o ovom prijedlogu izjasne. Drugo, neshvatljivo je, neprihvatljivo je da ministra nema za ljudska prava kad se ova konvencija usvaja, jer treba da odgovori na neka pitanja, stručna pitanja. Ja sam Konvenciju dobio prije nekih sat vremena. Uspio sam da je iščitam koliko sam uspio, ali nisam razumio da li će usvajanjem ove konvencije, recimo, prava invalida biti ista na cijelom prostoru BiH. Jer sadašnja zakonska rješenja su donijeta tako da su skoro deset puta veća u Federaciji nego u RS-u. Takva vrsta, donošenje takvih zakona je onemogućavanje povratka na teritoriju BiH. Očigledno, i tu iza toga se javlja neka vrlo krupna politika. I ovo je mjesto gdje mi o tome treba da govorimo vrlo otvoreno i vrlo korektno. Iako poslije ovakvih mojih diskusija meni se uglavnom otvori još po jedna nova istraga, ali otvarajte vi istrage, ja ću diskutovati ovdje. Treće, ono što mene zanima jeste kako je moguće da na prostoru RS-a imamo oko 7.000 invalida, na prostoru Federacije između 100 i 150, danas sam čuo podatak, neki dan sam pročitao u novinama 105.000, a danas sam čuo podatak 150.000 invalida. Je li to prostor koji treba istražiti gdje postoji ogroman nivo kriminala i korupcije? Ja znam stare žene po selima koje imaju invalidninu, stara žena koja ima 80 godina invalid. Pa ona je invalid zato što ima 80 godina, a nije zato što je invalid, zato što je takva kakva jeste. Ulazim vjerovatno u neka stručna pitanja i vjerovatno ću s ovim završiti, ali ja samo postavljam pitanje i nadam se da će doći vrijeme da se na jednoj od ovih sjednica, i to baš ovdje u ovom domu, ova pitanja rasprave. Nije moguće da Hrvatska ima 17.000 invalida, Srbija ima 12.000 invalida, RS 7.000, Federacija 150.000. Je li to glasačko tijelo nečije? Jer ako je, ako se na taj način osigurava glasačko tijelo, onda šta će nam izbori? Ja pitam ono što mi nije jasno. Ako je stvarno na teritoriji Federacije 150.000 invalida, onda trebamo razmisliti da nam se uvede vaspitač, jer očigledno tu nešto nije uredu, nešto sa brojevima nije uredu. Ja ova pitanja postavljam, nadam se da će doći vrijeme i molim eto da se na Kolegiju raspravi o otvaranju jedne tematske sjednice i da se o ovim pitanjima porazgovara. Jer 150.000 invalida na prostoru Federacije, to ne može da izdrži američka privreda, a ne ova bosanska privreda. I pitanje, ja sumnjam da ih ima, da je stvarno toliko, a Konvenciju ću podržati zato što ona u osnovi osigurava osnovna prava pravih invalida, a za ovo ostalo ćemo da vidimo. Ja mislim da ovdje nema pravih invalida. Hvala. 7
Zahvaljujem. Uvaženi poslanik Slavko Matić. Izvolite.
Gospodine predsjedatelju, uvažene kolegice i kolege zastupnici, poštovani gosti, ja želim reći u ime Povjerenstva za vanjske poslove da smo u novonastaloj situaciji danas vrlo brzo i promptno reagirali i održali sjednicu ovog povjerenstva na kojoj je ovaj zaključak o davanju pozitivnog mišljenja o potrebi davanja suglasnosti za ratifikaciju Konvencije ... jednoglasno na Povjerenstvu usvojen. Drago mi je što sam od kolege Kalabića čuo nešto što sam vjerovao i na samoj sjednici ovog povjerenstva, a i u ovoj pauzi na upite pojedinih sam rekao da vjerujem da nitko u ovom parlamentu ne osporava, niti je protiv sadržaja Konvencije, nego da su problemi druge prirode o kojima su evo kolege zastupnici govorili i o kojima ćemo vjerovatno puno više govoriti na narednoj sjednici kad dobijemo informaciju od Vijeća ministara, ako usvojimo ovaj zaključak koji se predlaže. Želim isto tako reći da vjerujem da će se obaviti ratifikacija, nakon davanja suglasnosti u Zastupničkom domu, u Domu naroda i da će Predsjedništvo, shodno svojoj ustavnoj nadležnosti, potpisati i obaviti ratifikaciju Konvencije, ali to nije rješenje problema za osobe sa invaliditetom. Bojim se da treba ustvrditi da će problemi tek započeti primjenom i realizacijom prava i obveza koji proističu iz ove konvencije, od harmonizacije propisa u BiH pa do svega onoga što će slijediti kao obveza svih razina vlasti u BiH. Isto tako, nije dobro što mi na Povjerenstvu za vanjske poslove već nekoliko puta konstatiramo, ovaj puta je to ponajviše došlo do izražaja, da pojedini međunarodni sporazumi, ugovori, konvencije, koje BiH treba ratificirati, vrlo često neopravdano dugo stoje u ladicama pojedinih institucija ili pojedinaca bez pravog objašnjenja i bez pravih argumenata zašto je to tako. Možda će biti prigoda da na idućoj sjednici, radi kašnjenja ratifikacije ove konvencije, otvorimo raspravu i o svemu tome. Moguće da bi izmjenama i dopunama Zakona o postupku sklapanja međunarodnih sporazuma, ugovora, koje smo imali u proceduri, možda poboljšali tu situaciju jer te izmjene i dopune su precizirale točne rokove, od donošenja odluke od strane Predsjedništva o pristupanju pojedinom sporazumu, koliko koji rokovi su predviđeni za institucije koje slijede nakon toga. Nažalost, mi te izmjene i dopune nismo usvojili. Možda u nekoj narednoj fazi dođemo do usvajanja takvih izmjena i dopuna koje bi puno preciznije odredile rokove i obveze nadležnih institucija u postupku sklapanja međunarodnih sporazuma, ugovora ili konvencija. Ja vjerujem da ćemo mi danas u Zastupničkom domu bar svoj dio posla obaviti, a uskoro vjerovatno i u Domu naroda i u Predsjedništvu, pa ćemo dalje vidjeti. Hvala. 8
Zahvaljujem. Nema više prijavljenih. Gospodine Arapčiću, Vi ste na Proširenom kolegijumu rekli svima ono što ste rekli, mislim da je bilo dovoljno to Vaše obraćanje. Dopustite da sad, zbog čega smo svi ovdje, završimo ovu tačku dnevnog reda da damo tu saglasnost, a nakon toga da svi damo izjave i medijima onako kako mislimo da to treba da uradimo. Zahvaljujem na razumijevanju. Molim vas da se pripremite za glasanje. Glasamo o davanju saglasnosti za ratifikaciju Konvencije UN-a. Možete glasati, sad! „Za“ 29 glasova, bez glasova „protiv“ i „suzdržanih“. Jednoglasno smo usvojili i dali saglasnost za ratifikaciju Konvencije UN-a o pravima lica sa invaliditetom i Opcionalnog protokola. Gospodine Bećiroviću, da li jedan po jedan zaključak da glasamo ili obadva?
Jedan po jedan.
Jedan po jedan. Zahvaljujem. Imate li svi zaključke, da ih ne čitam, pred sobom? Ima li potrebe da ih čitam? Molim vas, glasamo o prvom zaključku gospodina, odnosno Kluba poslanika SDP-a. Možete glasati, sad! „Za“ 28 glasova, „protiv“ nije bilo, „uzdržanih“ jedan glas, dovoljna entitetska većina te konstatujem da smo usvojili ovaj zaključak. Prelazimo na glasanje o drugom zaključku. Molim vas, pripremite se za glasanje. Glasajte sad! „Za“ 23 glasa, „protiv“ jedan glas, „uzdržanih“ pet glasova, ali nedovoljna entitetska većina iz RS-a. Molim vas da glasamo u drugom krugu. Molim vas da se pripremite za glasanje. Možete glasati, sad! „Za“ 24 glasa, „protiv“ jedan glas, „uzdržanih“ četiri. Nedovoljno glasova „protiv“. Znači, ovaj zaključak je usvojen. 9 Time zaključujem 65. sjednicu Doma. Zahvaljujem gostima i svima onim koji su pomogli da ovo danas završimo. Sjednica je završena u 14,50 sati.